
Τύπος και περιεχόμενο της περιοδικής δήλωσης Φ.Π.Α. (έντυπο 050 – ΦΠΑ ΕΚΔΟΣΗ 2η 2011, Φ2 TAXIS)

ΕΞΑΙΡΕΤΙΚΩΣ ΕΠΕΙΓΟΥΣΑ
ΠΟΛ 1149
ΘΕΜΑ: Τύπος και περιεχόμενο της περιοδικής δήλωσης Φ.Π.Α. (έντυπο 050 – ΦΠΑ ΕΚΔΟΣΗ 2η 2011, Φ2 TAXIS).
Α Π Ο Φ Α Σ Η
Ο ΥΠΟΥΡΓΟΣ ΟΙΚΟΝΟΜΙΚΩΝ
Έχοντας υπόψη:
1. Τις διατάξεις της παραγράφου 2 του άρθρου 38 και της παραγράφου 2 του άρθρου 54 του Κώδικα ΦΠΑ όπως τροποποιήθηκαν και ισχύουν με τις παραγράφους 6, 15 και 16 του άρθρου 27 του ν.3943/2011 (ΦΕΚ 66 Α΄/31.3.2011), με τις οποίες προβλέπεται η δυνατότητα καταβολής του χρεωστικού υπολοίπου της αρχικής εμπρόθεσμης περιοδικής δήλωσης, που υποβάλλεται από 1.7.2011, σε τρεις δόσεις.
2. Τις διατάξεις της παραγράφου 1 του άρθρου 21 του Κώδικα ΦΠΑ όπως τροποποιήθηκε και ισχύει με τα άρθρα 4 και 19 του ν.3899/2010 (Φ.Ε.Κ. 212 Α΄/17.12.2010) με τις οποίες τροποποιήθηκαν οι συντελεστές ΦΠΑ από 1.1.2011.
3. Τις ακόλουθες διατάξεις του Κώδικα ΦΠΑ (κύρωση με το ν.2859/2000 - ΦΕΚ 248 Α΄/7.11.2000), όπως ισχύουν:
α)	των παραγράφων, 9 περίπτωση α΄ και 11 του άρθρου 36,
β)	των παραγράφων, 1 περίπτωση α΄, 3, 6 και 11 του άρθρου 38,
γ)	της παραγράφου 2 του άρθρου 59,
δ)	της παραγράφου 3 του άρθρου 64.
4. Τις διατάξεις του άρθρου 12 του ν.2362/1995 (ΦΕΚ 247 Α΄/27.11.1995) περί αποδεικτικών εισπράξεως.
5. Τις διατάξεις των ακόλουθων αποφάσεων του Υπουργού Οικονομικών με αριθμό:
α)	ΠΟΛ.1028/9.2.2011 (ΦΕΚ 375 Β΄/09.03.2011) «Τύπος και περιεχόμενο της περιοδικής δήλωσης ΦΠΑ (έντυπο 050−ΦΠΑ ΕΚΔΟΣΗ 2011 Φ2 TA−XIS)».
β)	ΠΟΛ.1178/7.12.2010 (Φ.Ε.Κ. 1916Β΄/09.12.2010) «Εγγραφή νέων χρηστών στις ηλεκτρονικές υπηρεσίες TAXISnet».
6. Την αριθ. Υ350/2011 (ΦΕΚ 1603/11.07.2011) Απόφαση του Πρωθυπουργού «Καθορισμός αρμοδιοτήτων των αναπληρωτών Υπουργών Οικονομικών Φίλιππου Σαχινίδη και Παντελή Οικονόμου».
7. Το γεγονός, ότι από τις διατάξεις της απόφασης αυτής δεν προκαλείται δαπάνη σε βάρος του Κρατικού Προϋπολογισμού.
Α π ο φ α σ ί ζ ο υ μ ε
Άρθρο 1
Τύπος και περιεχόμενο
Ορίζουμε τον τύπο και το περιεχόμενο της περιοδικής δήλωσης ΦΠΑ καθώς και της έκτακτης δήλωσης ΦΠΑ (έντυπο 050 – ΦΠΑ ΕΚΔΟΣΗ 2η 2011, Φ2 TAXIS) όπως το υπόδειγμα που επισυνάπτεται ως παράρτημα στην παρούσα απόφαση.
Άρθρο 2
Μεταβατικές διατάξεις
Για τις δηλώσεις που έχουν υποβληθεί μέχρι την έκδοση της παρούσας και ανεξάρτητα εάν έχει καταβληθεί ο οφειλόμενος φόρος δεν ισχύει η δυνατότητα καταβολής του χρεωστικού υπολοίπου σε δόσεις.
Άρθρο 3
Έναρξης ισχύος
1. Η παρούσα απόφαση να δημοσιευθεί στην Εφημερίδα της Κυβερνήσεως.
2. Η παρούσα απόφαση ισχύει για δηλώσεις των οποίων η προθεσμία υποβολής λήγει μετά την 1.7.2011. και εφεξής.
ΑΚΡΙΒΕΣ ΑΝΤΙΓΡΑΦΟ
Ο ΠΡΟΪΣΤΑΜΕΝΟΣ ΤΗΣ ΓΡΑΜΜΑΤΕΙΑΣ
Ο ΑΝΑΠΛΗΡΩΤΗΣ ΥΠΟΥΡΓΟΣ ΟΙΚΟΝΟΜΙΚΩΝ
ΠΑΝΤΕΛΗΣ ΟΙΚΟΝΟΜΟΥ
